Den landsdækkende butikskæde takeNOW’s butik i Aalborg står til at blive erklæret konkurs. Der er nemlig blevet indgivet konkursbegæring mod ejerne af takeNOW Aalborg. Det skriver Christian Steenfath i en mail, som han har sendt ud til de standlejere, som har ting til salg igennem takeNOW. TV2 Nord har modtaget mailen fra Stine Jensen, som har en stand hos takeNOW. Det kommer ikke bag på hende, at forretningen nu er blevet begæret konkurs. For en uge siden tikkede der nemlig en mystik mail ind, om at ingen af takeNOW’s kunder i Aalborg havde fået deres penge udbetalt – og det havde Stine Jensen heller ikke. - Jeg er rigtig ærgerlig over, at det er den vej, det er gået, siger Stine Jensen. Siden den 15. januar har butikken også haft lukket, og det betyder, at standlejerne ikke har kunne få adgang til deres ting. Det bliver der dog formentlig lavet om på snarest. - Vi forventer, at selskabet bag takeNOW Aalborg bliver erklæret konkurs, og Skifteretten udpeger en advokat som kurator, der herefter vil give j er standlejere adgang til lokalerne, så I kan afhente jeres ting. Det skriver Christian Steenfath i mailen. Han skriver også, at der er berammet møde i Skifteretten i Aalborg fredag den 25. januar klokken 11:00.

Referat:
Ifølge en mail, som standejerne i Aalborg har modtaget, er der indgivet konkursbegæring mod ejerne af takeNOW.